Vzhľadom na uvedené skutočnosti by sa návrhom Komisie znížili rybolovné možnosti pre sleďa atlantického o 63 %, pre sleďa atlantického v centrálnej oblasti o 26 % , pre sleďa atlantického v Botnickom zálive o 7 %, pre tresku škvrnitú vo východnej oblasti Baltského mora o 15 % a v prípade lososa atlantického vo Fínskom zálive o 1 %. Rybolovné možnosti by sa návrhom Komisie zvýšili pre sleďa atlantického v Rižskom zálive o 7 % , pre šprotu severnú o 3 %, pre platesu veľkú o 43 %, pre západnú populáciu tresky škvrnitej o 31 % a v prípade lososa atlantického v hlavnej oblasti o 15 %.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Nariadením Rady (ES) č. 847/96 sa zaviedli dodatočné podmienky medziročného riadenia TAC vrátane ustanovení o flexibilite podľa článku 3 (populácie, v prípade ktorých sa uplatňuje preventívny TAC) a článku 4 (populácie, v prípade ktorých sa uplatňuje analytický TAC). Rada podľa článku 2 uvedeného nariadenia pri stanovovaní TAC rozhoduje o tom, na ktoré populácie sa články 3 a 4 neuplatňujú, a to konkrétne na základe biologického stavu populácií. Nedávno sa zaviedol mechanizmus flexibility pre všetky populácie, na ktoré sa vzťahuje povinnosť vylodiť úlovky podľa článku 15 ods. 9 nariadenia (EÚ) č. 1380/2013. Preto by sa s cieľom zabrániť nadmernej flexibilite, ktorá by oslabila zásadu rozumného a zodpovedného využívania živých morských biologických zdrojov a bránila dosiahnutiu cieľov spoločnej rybárskej politiky, malo objasniť, že články 3 a 4 nariadenia (ES) č. 847/96 sa uplatňujú len vtedy, keď členské štáty nevyužívajú medziročnú flexibilitu stanovenú v článku 15 ods. 9 nariadenia 1380/2013.

Pre prípady, keď sa vo vedeckých odporúčaniach uvádza, že veľkosť populácie je pod minimálnym referenčným bodom pre biomasu neresiacej sa populácie stanoveným v prílohe II stĺpec A, sa v článku 5 ods. 2 nariadenia 2016/1139 vyžaduje, aby sa prijali všetky primerané nápravné opatrenia s cieľom zabezpečiť rýchly návrat príslušnej populácie na úroveň, pri ktorej je možné dosiahnuť MSY. S cieľom dosiahnuť takúto úroveň sa rybolovné možnosti pre dotknutú populáciu stanovia na úrovni zodpovedajúcej rybolovnej úmrtnosti, ktorá je nižšia ako miera stanovená v stĺpci B prílohy I k nariadeniu 2016/1139. S prihliadnutím na úbytok biomasy sleďa atlantického v západnej oblasti Baltického mora Komisia navrhuje uplatniť článok 4 ods. 3 nariadenia 2016/1139 a stanoviť TAC na úrovni, ktorá je nižšia ako úroveň stanovená v stĺpci A prílohy I. To zodpovedá TAC na úrovni 6 404 ton (-63 %), čo umožní rýchlejšiu obnovu populácie, keďže podľa ICES táto úroveň TAC umožní nárast množstva biomasy o 9,3 % do roku 2019.

Nový viacročný plán týkajúci sa rybolovu v Baltskom mori nadobudol účinnosť 20. júla 2016. Podľa tohto plánu by sa rybolovné možnosti mali stanoviť v súlade s jeho cieľmi a mali by zodpovedať rozpätiu cieľových hodnôt rybolovnej úmrtnosti, ktoré sú v ňom stanovené. V prípadoch, keď je biomasa populácie nižšia ako referenčné body stanovené v pláne, rybolovné možnosti sa stanovia na úrovni zodpovedajúcej rybolovnej úmrtnosti, ktorá sa úmerne zníži s ohľadom na zníženú biomasu populácie.

so zreteľom na Zmluvu o fungovaní Európskej únie, a najmä na jej článok 43 ods. 3,

so zreteľom na návrh Európskej komisie,

keďže:

(1) V článku 6 nariadenia Európskeho parlamentu a Rady (EÚ) č. 1380/2013 sa vyžaduje, aby sa prijali ochranné opatrenia s prihliadnutím na dostupné vedecké, technické a hospodárske odporúčania, a v relevantných prípadoch aj na správy Vedeckého, technického a hospodárskeho výboru pre rybárstvo a iných poradných orgánov, ako aj na odporúčania poskytnuté poradnými radami zriadenými pre príslušné zemepisné oblasti alebo oblasti pôsobnosti vrátane všetkých spoločných odporúčaní členských štátov.

(2)Povinnosťou Rady je prijať opatrenia týkajúce sa stanovovania a prideľovania rybolovných možností a v prípade potreby aj určitých podmienok, ktoré sú s nimi funkčne prepojené. Rybolovné možnosti by sa mali jednotlivým členským štátom prideliť tak, aby sa každému členskému štátu zabezpečila relatívna stabilita rybolovných činností v prípade každej populácie rýb alebo rybolovnej oblasti a aby sa náležite zohľadňovali ciele spoločnej rybárskej politiky (SRP) stanovené v nariadení (EÚ) č. 1380/2013.

(3) V článku 2 nariadenia (EÚ) č. 1380/2013 sa stanovuje, že cieľom SRP je dosiahnuť mieru využívania na úrovni maximálneho udržateľného výnosu (MSY) vo všetkých možných prípadoch do roku 2015 a v ostatných prípadoch postupne a progresívne najneskôr do roku 2020.

(4) Celkový povolený výlov (TAC) by sa mal preto v súlade s nariadením (EÚ) č. 1380/2013 stanoviť na základe dostupných vedeckých odporúčaní, pričom by sa mali zohľadniť biologické a sociálno-ekonomické aspekty a zároveň by sa malo zabezpečiť spravodlivé zaobchádzanie s jednotlivými sektormi rybolovu; takisto je dôležité zohľadniť stanoviská vyjadrené počas konzultácií so zainteresovanými stranami.

(5) Nariadením Európskeho parlamentu a Rady (EÚ) 2016/1139 sa stanovuje viacročný plán pre populácie tresky škvrnitej, sleďa atlantického a šproty severnej v Baltskom mori a pre rybolov využívajúci tieto populácie (ďalej len „plán“). Cieľom plánu je zabezpečiť, aby využívanie živých morských biologických zdrojov viedlo k obnove a zachovaniu populácií lovených druhov nad úrovňami, pri ktorých možno dosiahnuť maximálny udržateľný výnos. Na tento účel sa má cieľová hodnota rybolovnej úmrtnosti pre príslušné populácie vyjadrená v rozsahu hodnôt dosiahnuť čo možno najskôr a postupne a progresívne do roku 2020. Je vhodné stanoviť obmedzenia výlovu uplatniteľné v roku 2019 na populácie tresky škvrnitej, sleďa atlantického a šproty severnej v Baltskom mori v súlade s cieľmi plánu.

(6) Medzinárodná rada pre výskum mora (ICES) uviedla, že biomasa sleďa atlantického v západnej časti Baltského mora v poddivízii 20 až 24 je nižšia ako ochranné referenčné body biomasy neresiacej sa populácie uvedené v stĺpci A prílohy II k nariadeniu 2016/1139. V súlade s článkom 5 ods. 2 uvedeného nariadenia sa musia prijať všetky primerané nápravné opatrenia s cieľom zabezpečiť rýchly návrat príslušnej populácie na úroveň, pri ktorej možno dosiahnuť MSY. Na tento účel je potrebné vziať do úvahy harmonogram na dosiahnutie všeobecných cieľov SRP a konkrétnych cieľov plánu v záujme docielenia očakávaného účinku prijatých nápravných opatrení a súčasne dosiahnuť ciele ekonomického a sociálneho prínosu a prínosu v oblasti zamestnanosti v zmysle článku 2 nariadenia (EÚ) č. 1380/2013. Podľa uvedených skutočností a v súlade s článkom 4 ods. 3 nariadenia (EÚ) 2016/1139 je vhodné, aby sa rybolovné možnosti pre sleďa atlantického v západnej oblasti Baltského mora stanovili pod rozpätím rybolovnej úmrtnosti uvedením v stĺpci A prílohy I k nariadeniu, keďže takto stanovená úroveň zohľadňuje pokles biomasy.

(7) Vo vedeckých odporúčaniach pre populáciu tresky škvrnitej v západnej časti Baltského mora sa uvádza, že na celkovej rybolovnej úmrtnosti danej populácie sa významnou mierou podieľa rekreačný rybolov. So zreteľom na aktuálny stav tejto populácie je vhodné zachovať denné obmedzenie počtu úlovkov na rybára. Tým nie je dotknutá zásada relatívnej stability, ktorá sa uplatňuje na komerčné rybárske činnosti.

(8) Pokiaľ ide o populáciu tresky škvrnitej vo východnej časti Baltského mora, ICES doposiaľ nemohla zaviesť biologické referenčné body pre danú populáciu rýb z dôvodu zmien jej biologických vlastností. Preto je v záujme príspevku k dosiahnutiu cieľov plánu vhodné použiť na stanovenie TAC pre populáciu tresky škvrnitej vo východnej oblasti Baltského mora prístup predbežnej opatrnosti v zmysle článku 9 ods. 2 nariadenia 1380/2013.

(9) Využívanie rybolovných možností podľa tohto nariadenia sa riadi nariadením Rady (ES) č. 1224/2009, a najmä jeho článkom 33 o zaznamenávaní úlovkov a rybolovného úsilia a článkom 34 o zasielaní údajov o vyčerpaní rybolovných možností Komisii. V tomto nariadení by sa preto mali špecifikovať kódy týkajúce sa vylodenia populácií, na ktoré sa vzťahuje toto nariadenie, ktoré majú členské štáty používať pri zasielaní údajov Komisii.

(10) Nariadením Rady (ES) č. 847/96 sa zaviedli dodatočné podmienky medziročného riadenia TAC vrátane ustanovení o flexibilite podľa článkov 3 a 4 pri populáciách, na ktoré sa vzťahujú preventívne a analytické TAC. Rada má podľa článku 2 uvedeného nariadenia pri stanovovaní TAC rozhodovať o tom, na ktoré populácie sa články 3 alebo 4 neuplatňujú, a to najmä na základe biologického stavu populácií. Nedávno sa článkom 15 ods. 9 nariadenia (EÚ) č. 1380/2013 zaviedol mechanizmus medziročnej flexibility pri všetkých populáciách, na ktoré sa vzťahuje povinnosť vyloďovať úlovky. S cieľom zabrániť nadmernej flexibilite, ktorá by oslabila zásadu rozumného a zodpovedného využívania živých morských biologických zdrojov, bránila dosiahnutiu cieľov SRP a zhoršila biologický stav populácií, by sa preto malo stanoviť, že články 3 a 4 nariadenia (ES) č. 847/96 sa uplatňujú na analytický TAC len vtedy, keď sa nevyužíva medziročná flexibilita podľa článku 15 ods. 9 nariadenia (EÚ) č. 1380/2013.

(11) S cieľom predísť prerušeniu rybolovných činností a zabezpečiť živobytie rybárov Únie by sa toto nariadenie malo uplatňovať od 1. januára 2019. Z dôvodu naliehavosti by toto nariadenie malo nadobudnúť účinnosť ihneď po jeho uverejnení.

PRIJALA TOTO NARIADENIE:

KAPITOLA I

VŠEOBECNÉ USTANOVENIA

Článok 1

Predmet úpravy

Týmto nariadením sa na rok 2019 stanovujú rybolovné možnosti pre určité populácie rýb a skupiny populácií rýb v Baltskom mori.